## Susana Camarero destaca la millora constant dels recursos públics i del sistema d’atenció a dones víctimes de violència

*** La vicepresidenta primera s’ha reunit amb entitats adjudicatàries de la Xarxa de Centres Dona i amb organitzacions socials del sector per a escoltar les seues demandes i abordar línies de col·laboració
* La titular de Servicis Socials destaca que el Consell ha aconseguit en dos anys actualitzar els contractes i els preus d’estos servicis i incrementar el personal**

La vicepresidenta primera i consellera de Servicis Socials, Igualtat i Vivenda, Susana Camarero, ha mantingut una reunió de treball amb representants de les entitats que gestionen la Xarxa de Centres Dona de la Comunitat Valenciana i les vivendes i places residencials dirigides a dones víctimes de violència.

Durant la reunió, Camarero ha escoltat les inquietuds i demandes d’estes organitzacions, amb les quals ha analitzat els reptes actuals i les línies de col·laboració.

La vicepresidenta ha recordat que la seua conselleria ha treballat “per a fer realitat unes licitacions que feia fins a tres anys que estaven bloquejades i que afectaven directament l’estabilitat dels servicis”. En este sentit, ha explicat que “s’han actualitzat els preus per plaça/dia i els convenis, la qual cosa assegura millors condicions laborals i retributives per als i les professionals que treballen en estos recursos”.

A més, ha destacat que els concerts actuals tenen una duració de dos anys, prorrogables per dos més, i incorporen una clàusula que permet actualitzar els preus també durant el període de pròrroga, “per a evitar que es repetisca la situació de precarietat d’anys anteriors”.

Les entitats assistents han sol·licitat suport a la Generalitat per a traslladar al Govern central la necessitat de regularitzar la situació de les dones estrangeres ateses en estos recursos i s’ha posat sobre la taula la necessitat de solucions residencials que faciliten l’emancipació d’estes dones després del seu pas pels centres.

En este context, les entitats han valorat positivament la incorporació de víctimes de violència de gènere en la quota de reserva del 40 % de vivendes de protecció pública que arreplega el nou decret aprovat per la Generalitat.

Entre les entitats participants en la reunió es troben la Casa Cuna Santa Isabel, Fundació APIP-ACAM, Fundació Diagrama, Fent Camí, Fiet Gratia, Fundació Salut i Comunitat, Associació Missatgers de la Pau, Fundació Residència Nuestra Señora del Carmen de Pedreguer, Atende, Aralia i Comunitat en Obra Social Marillac-Filles de la Caritat, entre d’altres.

**Recursos públics per a la lluita contra la violència**

Els recursos de la Generalitat per a coordinar esforços en matèria de protecció de dones estan formats per la Xarxa de Centres Dona 24 hores/14 hores, que té centres a València, Alacant, Castelló de la Plana, Dénia, Torrevieja, Segorbe, Sant Mateu, Elda, Yátova, Xàtiva i el de recent creació a Elx.

A més d’estos servicis, el Consell ha posat en marxa, en temps rècord, tres centres de crisis d’atenció integral 24 hores per a víctimes d’agressions sexuals a València, Alacant i Castelló, que oferixen una atenció interdisciplinària a les víctimes de violència sexual les 24 hores del dia i els 365 dies de l’any.

Fecha: 13/06/2025